	




ДО 
МИНИСТЕРСКИЯ СЪВЕТ 
НА РЕПУБЛИКА БЪЛГАРИЯ 

Д О К Л А Д
         от
ПРОФ. ВЕЛИСЛАВ МИНЕКОВ – МИНИСТЪР НА КУЛТУРАТА

ОТНОСНО: Проект на Постановление на Министерския съвет за изменение и допълнение на Наредбата за регистриране на наименованията на артистичните групи

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Наредбата за регистриране на наименованията на артистичните групи.
Предлаганите промени са наложени от наличието на формална възможност в Регистъра на наименованията на артистичните групи, воден в Министерството на културата, да бъде вписано наименование, оказващо се в колизия с установените разбирания за обществен ред и добри нрави.
Съгласно чл. 83 от Закона за авторското право и сродните му права, наименованията на артистични групи се регистрират в Министерството на културата, а редът, по който става това, е установен в Наредбата за регистриране на наименованията на артистичните групи (НРНАГ, Наредбата). Наредбата предвижда и основанията за отказ от регистрация. Съобразно чл. 9 НРНАГ, регистрация може да бъде отказана в два случая: когато заявеното искане е за (i) наименование, което вече е регистрирано за същата артистично-изпълнителска дейност или такова, което (ii) повтаря наименование на световноизвестна група със същата артистично-изпълнителска дейност. Същевременно, от най-новата практика по прилагането на НРНАГ е видно подаването на заявка за регистрация на наименование, което е в очевидна колизия с разбирането за морал и добри нрави, без да е налице законоустановена възможност за отказ. 
С цел преодоляването на този дефицит, е изготвен предлаганият проект на акт, с който в НРНАГ констатацията за противоречие с обществения ред и добрите нрави се добавя като основание за отказ от регистрация на наименование и за заличаване на регистрирано наименование. 
Въвеждането на подобно основание за отказ и заличаване не би било прецедент. Отказ и заличаване поради противоречие с обществения ред и добрите нрави е предвиден за регистрацията на търговски марки. Отнася се за хармонизирана разпоредба, произтичаща от Регламент/ЕС/207/2009 и възпроизведена в чл. 11, ал. 1, т. 6 от Закона за марките и географските означения (ЗМГО) относно отказа и препращащия към него текст на чл. 36, ал. 1 от същия закон относно заличаването. Доколкото режимът на регистрация на наименование на артистична група е сходен с регистрирането на търговска марка и представлява своеобразен олекотен негов вариант, възприемането на тези разпоредби е оправдано и необходимо. 
Проектът съдържа и някои допълнителни промени в НРНАГ, свързани с горепосочените нови основания за отказ и заличаване, както и урежда заварените производства по регистрация и режима на вече извършените регистрации:
·  въведена е кратка уредба на процедурата по заличаване на регистрирано наименование – реализира се по реда на съответното прилагане на нормите, регулиращи процедурата по регистрация; заличаване на новото основание е допустимо и по инициатива на административния орган; влезлият в сила акт за заличаване, по аналогия с предвиденото в чл. 38 ЗМГО относно търговските марки, има действие от подаване на искането на регистрация; 
·  дефинират се използваните понятия „обществен ред“ и „добри нрави“ – за основа е използвана релевантната практика на Върховния административен съд.
·  предвижда се, че заварените производства по регистрация ще се довършват по новия ред, а вече извършените регистрации запазват действието си, като се установява възможност за заличаване на вписани наименования, оказващи се в колизия с новите основания за отказ от регистрация, съответно – за заличаване. Инициативата за това може да бъде на всяко лице в срок до 30.11.2022 г., както и на административния орган. Във втория случай, проектът предоставя по-кратък срок – до 31.05.2022 г.
Предлаганите промени създават правно основание в хода на производствата по регистрация да бъде прилаган предварителен контрол за съответствие на всяко заявено наименование с дефинираните понятия за обществен ред и добри нрави, а ако противоречието е констатирано впоследствие, ще бъде допустима и последваща проверка чрез възможността за заличаване, инициирана служебно. 
Очакваните резултати от прилагането на проекта на акт се свързват с въвеждането на съвременните стандарти за обществен ред и морал като условие за регистрирането на наименование на артистична група, със създаване на пряка възможност административният орган и ръководената от него администрация (министърът на културата/Министерството на културата) да прилагат правомощията си и да регистрират наименования на артистични групи, които не накърняват установения обществен ред и морал, както и да инициират служебно заличаване на вписано наименование с колизионен характер. 
С проекта на акт не се въвежда европейско законодателство и не се изменят норми, с които такова е въведено, поради което справка за съответствие с европейското право не се прилага.
По проекта е извършена частична предварителна оценка на въздействието по чл. 20, ал. 2 от Закона за нормативните актове. Оценката, в съответствие с чл. 30г от Устройствения правилник на Министерския съвет и на неговата администрация, е съгласувана с дирекция „Модернизация на администрацията“ в Министерския съвет и отразява направените бележки и предложения.
Проектът на акт не води до въздействие върху държавния бюджет., поради което е приложена финансова обосновка по приложение № 2.2 към чл. 35, ал. 1, т. 4, б. „б“ от Устройствения правилник на Министерския съвет и на неговата администрация. Не са необходими допълнителни разходи/трансфери/други плащания за сметка на бюджета на Министерството на културата.

По проекта са проведени обществени консултации чрез публикуване на интернет страницата на Министерството на културата и на Портала за обществени консултации, съгласно чл. 26 от Закона за нормативните актове и чл. 85 от Устройствения правилник на Министерския съвет и на неговата администрация, за срок от 30 дни и в съответствие с чл. 32 от Устройствения правилник на Министерския съвет и на неговата администрация, е преминал междуведомствено съгласуване. Получените становища, заедно със справка за приетите и неприетите бележки, са приложени към настоящия доклад. 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

	Предвид гореизложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление за изменение и допълнение на Наредбата за регистриране на наименованията на артистичните групи.


ПРОФ. ВЕЛИСЛАВ МИНЕКОВ
Министър

